Stormen Bodil har været hård ved kysten og ikke mindst sommerhusene på Nørlev Strand. To sommerhuse er sikre på at ryge ud over kanten. Et tredje er i overhængende fare.

Bodil har kostet 10 meter af kysten, et stykke af vejen ved Nørlev Strand og formentlig livet for tre sommerhuse. Orla S. Jensen fra Grundejerforeningen Nørlev Strand oplyser at to sommerhuse helt sikkert ryger ud over skrænten mens et tredje er i overhængende fare for at lide samme skæbne.